Obres de remodelació de la CV-371 entre Manises i Paterna
29 de març de 2023

Manises, 29 de març de 2023. La Diputació de València inicia les obres de remodelació de la glorieta situada en el punt quilomètric 0,2 de la CV-371 entre Manises i Paterna. L'actuació projectada per l'àrea d'Infraestructures, amb un pressupost superior als 200.000 euros i un termini d'execució de dos mesos, permetrà agilitzar l'accés a la V-30 des de tots dos municipis i evitar les retencions diàries que es produeixen a Manises, a causa de la prioritat de pas del trànsit procedent de Paterna.

L'obra consistirà en la modificació de la glorieta per a crear una turborrotonda que possibilite l'accés i la circulació simultània de vehicles procedents tant de Manises com de Paterna, que podran eixir en paral·lel de la nova infraestructura per a incorporar-se a la V-30. A més, també està prevista l'ampliació a tres carrils del pont que uneix Manises amb Paterna, dos d'ells d'eixida des de Manises i un d'entrada.

Els treballs previstos en la glorieta de la CV-371 s'han estudiat de manera conjunta amb el Ministeri de Foment, ja que l'enllaç amb la V-30 afecta a carreteres provincials i estatals. L'obra inclourà l'ampliació d'algun dels carrils existents i la construcció de trams de nova plataforma, així com la repavimentació i millora del ferm i el canvi de la senyalització horitzontal i vertical.